Dôvodová správa

1. Všeobecná časť 
Návrh zákona, ktorým ktorým sa dopĺňa zákon č. 595/2003 Z. z. o dani z príjmov v znení neskorších predpisov (ďalej iba “Zákon o darovaní 2% z daní”) predkladá skupina poslankýň a poslanca Beáta Jurík, Simona Petrík, Štefan Kišš, Darina Luščíková a Lucia Plaváková. 
Cieľom navrhovanej úpravy je umožniť darovať 2% z dane z príjmov nielen rodičom ale alternatívne aj starým rodičom. Takúto možnosť by mohli chcieť využiť vnúčatá - daňoví poplatníci, ktorých rodičia ešte nespĺňajú podmienku poberania dôchodku kvôli veku, ktorých starí rodičia majú ťažšiu socio-ekonomickú situáciu alebo ktorí z rôznych dôvodov nemôžu svoje 2% darovať jednému alebo obom rodičom. 
Návrh zachováva súčasný princíp asignácie: každá osoba môže aj naďalej darovať spolu len 6% a to po 2% dvom osobám svojho výberu (rodičom alebo starým rodičom) a 2% neziskovej organizácii. Rozširuje sa len okruh osôb, ktorým je možné 2% darovať o starých rodičov a to tak, že každý daňový poplatník uvedie, ktorým dvom osobám svojho výberu tieto dane daruje.
Takáto zmena finančne pomôže mnohým starým rodičom a zároveň umožní ľuďom v aktívnom veku efektívne naložiť so svojimi 2%. 
Predkladaný návrh zákona je v súlade s Ústavou Slovenskej republiky, ústavnými zákonmi  a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie.

2. Osobitná časť
Čl. I
K bodu 1
Rozširuje sa možnosť darovať 2% z dane z príjmu o starých rodičov. 
K bodom 2 až 7
Legislatívno-technická úprava.
K bodu 8
Do registra, ktorý má finančné riaditeľstvo na účely poukázaním dane sa dopĺňa evidencia údajov starých rodičov.  
K bodu 9 
Legislatívno-technická úprava.



[bookmark: _heading=h.epgywdo5v12t]Čl. II
S ohľadom na predpokladaný priebeh legislatívneho procesu sa navrhuje nadobudnutie účinnosti od 1. januára 2027.
